BJCHI ครึ่งปีแรกโกยรายได้ 1.3 พันลบ. รอลุ้นผลประมูลงานใหม่ 1.2 หมื่นลบ. มั่นใจหนุนผลงานโต
BJCHI ครึ่งปีแรกกวาดรายได้ 1.3 พันลบ. รอลุ้นผลประมูลงานใหม่ 1.2 หมื่นลบ. มั่นใจหนุนผลงานโต ชี้สงครามการค้าจีน-สหรัฐ เป็นโอกาสคว้างานใหม่
BJCHI ครึ่งปีแรกกวาดรายได้ 1.3 พันลบ. รอลุ้นผลประมูลงานใหม่ 1.2 หมื่นลบ. มั่นใจหนุนผลงานโต ชี้สงครามการค้าจีน-สหรัฐ เป็นโอกาสคว้างานใหม่
17 ส.ค. 2563

นายหยัง เจิน ลี ประธานเจ้าหน้าที่บริหาร บริษัท บีเจซี เฮฟวี่ อินดัสทรี จำกัด (มหาชน) หรือ BJCHI เปิดเผยว่า ผลการดำเนินงานของบริษัทฯในงวด 6 เดือนแรกของปี 2563 มีรายได้รวม 1,301 ล้านบาท  และมีกำไรสุทธิเท่ากับ 20 ล้านบาท แม้ว่า การระบาดของโรค Covid-19 จะส่งผลต่อการรับรู้รายได้บางโครงการ อย่างไรก็ตาม ด้วยปริมาณงานในมือที่รอรับรู้รายได้ (Backlog) อีกกว่า 3,500 ล้านบาท ซึ่งจะทะยอยรับรู้รายได้ในช่วงเหลือของปี 2563 -2564
นอกจากนี้ ในไตรมาสที่ 2 บริษัทฯ ประสบความสำเร็จในการส่งมอบโครงการ Linde (เฟส 2) ให้แก่ลูกค้าตรงตามกำหนดเวลา ซึ่งสร้างความพึงพอใจแก่ลูกค้าอย่างมาก ปัจจุบัน บริษัทยังอยู่ระหว่างการพูดคุยกับลูกค้ารายเดิม ถึงโอกาสในการเข้าไปรับงานโครงการใหม่ในอนาคต
ขณะที่สงครามการค้าระหว่างสหรัฐอเมริกาและจีน ทำให้ผู้พัฒนาโครงการจำนวนมากได้มองหา บริษัทแปรรูปผลิตภัณฑ์เหล็กที่อยู่นอกประเทศจีนมากขึ้น สถานการณ์ดังกล่าวเป็นการช่วยเพิ่มโอกาสให้แก่บริษัทในการเข้าไปรับงานมากขึ้น โดยปัจจุบัน มูลค่างานที่บริษัทฯ เข้าร่วมประมูลนั้นมีมูลค่ากว่า 12,000 ล้านบาท ซึ่งอยู่ในหลายอุตสาหกรรมเช่น อุตสาหกรรมก๊าซ เหมืองแร่ ปิโตรเคมี เป็นต้น ทำให้เชื่อว่ามีโอกาสสูงที่บริษัทฯ จะสามารถชนะการประมูลบางโครงการในอนาคตอันใกล้นี้
ทั้งนี้ในปัจจุบัน ลูกค้าหลายรายต้องการมองหาพันธมิตรในการดำเนินโครงการระยะยาวมากขึ้น เช่น โครงการที่มีอายุประมาณ 3-5 ปี เมื่อเทียบกับช่วงที่ผ่านมา สิ่งนี้จะช่วยทำให้บริษัทฯ สามารถเข้าไปทำงานโครงการระยะยาวนานขึ้น ซึ่งจะช่วยสร้างการเติบโตให้แก่บริษัทอย่างต่อเนื่องในอนาคต